Christian Wedell-Neergaard (KF), 2007-02-01:
Kommunalreformen er en konservativ mærkesag.
Det var Det Konservative Folkeparti, der startede diskussionen med på et landsråd tilbage i 1988 at vedtage, at man ville arbejde for amternes nedlæggelse, og det er jo et af kerneelementerne i denne reform.
Derfor vedkender vi os også et ansvar for den reform, som nu er ved at blive gennemført, og som pr. 1. januar dette år trådte i kraft.
Det er den største reform i 30 år, som har skabt en helt ny offentlig sektor og dermed også håb om nye muligheder for at yde en bedre service for borgerne.
Der er gjort et kæmpe stykke arbejde, og det er med stor respekt og stor beundring, jeg kan sige, at det jo er gået næsten gnidningsfrit med gennemførelsen af kommunalreformen, på trods af at der er mange nye opgaver.
Vi har i dag talt om de tunge sociale opgaver, som jo føres til kommunerne, og som er et helt nyt område.
Der er sundhed, der er beskæftigelse, der er natur og miljø, og der er forebyggelse.
Målet med kommunalreformen er jo at kunne yde et højt serviceniveau, at skabe en sammenhæng mellem de forskellige serviceydelser og sikre en rimelig beskatning.
Måden, som kommunernes aftaler med staten skal gennemføres på, er i høj grad på basis af dialog, hvor man drøfter tingene i fællesskab.
Det er jo også en dialog, der ligger til grundlag for den redegørelse, som vi behandler i dag, og KL har en meget stor aktie i det billede, der tegner sig.
En ny opgave for kommunerne er sundhedsområdet, og jeg tror, at det vil have afgørende indflydelse på kommunernes arbejde med sundhed, men også med forebyggelse, og der vil blive skabt et grundlag for, at sundhed bliver flyttet helt ud tæt på borgerne.
Og så glæder det mig meget, at ideen om de såkaldte borgerservicecentre er slået rigtig flot igennem.
Mange kommuner har skabt borgerservicecentre, plus at man samtidig har skabt en fTTM050.fm Page 3680 Tuesday, May 29, 2007
1:23 PM
bedre digital indgang i form af hjemmesider osv., så borgerne oplever en bedre service.
Socialdemokraterne har jo forud for denne debat meldt ud, at de ønsker at have en vis grad af minimumsstandarder til at styre kommunerne.
Det mener jeg står i direkte modsætning til kommunalt selvstyre, og jeg mener, at Socialdemokraterne med den melding har forsøgt både at puste og have mel i munden.
Man kan ikke på den ene side tale om kommunalt selvstyre og på den anden side tale om minimumsstandarder, som er dikteret fra Christiansborg.
Men vil, sagt på en anden måde, have i både pose og sæk.
Der er afsat 35 mia. kr. mere til borgernær service i de nye kommuner i 2007, end der blev afsat i 2001.
Der er skabt 98 store og stærke enheder, og med den styrkelse er der virkelig håb for og mulighed for, at det fremover kan styrke det kommunale selvstyre.
Vi må absolut væk fra enhver form for detailregulering og hen imod mere mål- og rammestyring.
Der skal være øgede frihedsgrader for kommunalbestyrelsen og for lokale ledere, og dermed skal der kunne skabes mere attraktive arbejdspladser, hvor det med initiativ, indlevelse og begejstring er muligt at gøre en forskel for de lokale.
Vi må lægge ansvaret så tæt på borgerne som muligt og skabe et engagement og et gåpåmod, og det er der god mulighed for i denne reform.
Vi skulle jo rundt om det skarpe hjørne.
Billedet er, at kusken sidder på sin buk og skal dreje med seks heste for, og man er altså nødt til at sætte farten lidt ned og trække i tømmerne, når man skal rundt om hjørnet, men når man så skal til at køre ligeud igen, kan man give efter, slække, og derved få farten sat op, men også få givet videre rammer.
Det betyder bl.a., at det ikke skulle blive nødvendigt med sanktionslovgivning fremover.
Det betyder, at der er nedsat et udvalg med Kommunernes Landsforening, og det udvalg arbejder nu sammen med Indenrigs- og Sundhedsministeriet om at finde rammerne for aftalegrundlaget, sådan som aftalen skal laves i 2008.
Det er kernen i det fremtidige samarbejde, at Kommunernes Landsforening i en dialog med staten er med til og har indflydelse på at få et godt aftalesystem.
Vi ønsker, at en fremtidig aftale skal laves med kommunerne under et, og vi ønsker under ingen omstændigheder, at man indfører et styringssystem, hvor man skal aftale med de 98 kommuner individuelt.
Der skal hele tiden være en balance imellem central regulering og de lokale muligheder.
Vi kan jo ikke som Folketing fraskrive os retten til og behovet for at fastsætte nogle rammer på nogle områder, men vi må også sørge for, at det er rammer, som det er muligt for kommunerne at arbejde inden for.
Vi skal altså have og fortsætte decentraliseringen og skabe et decentralt råderum, og så er det også sådan, at det råderum giver mulighed for, at man får en styrket lokal ledelse.
Der skal være en vis sammenlignelighed eller gennemsigtighed i informationen til borgerne, så man kan sammenligne serviceydelsen mellem de forskellige institutioner.
Dokumentation er i denne sammenhæng ikke kontrol.
Så til dem, der siger, at dokumentation bare er kontrol for kontrollens skyld, må jeg sige, at det er det ikke, men det er en åbning for større frihed.
Så er der regionerne, som jo har et langt større patientgrundlag end de tidligere amter, og derved er der også en langt større mulighed for at lave en optimal specialeplanlægning.
Jeg er sikker på, at det ikke varer længe, inden vi begynder at se resultaterne af, at sundhedsvæsenet er lagt i en større ramme og derved gives langt bedre manøvremuligheder i forhold til at skabe verdens bedste sundhedsvæsen.
Jeg kan ikke rose de mange medarbejdere nok, der har taget fat, og som har været med til at skabe resultaterne i kommunalreformen.
Det er en fantastisk indsats, der er ydet, og det er helt utroligt, hvordan man er gået ind og har skabt det nye Danmark.
Kvalitetsreformen skal ikke ses i modsætning til kommunalt selvstyre, men er netop en forudsætning for kommunalt selvstyre.
ceniveauet i kommunerne, men at man selv kan være med til at prioritere.
Og kvalitetsreformen tager jo udgangspunkt i åbenhed om mål og lokale resultater.
Der skabes mulighed for, at man i dialog med borgerne skaber den bedst mulige service til gavn for borgerne, og det er et meget vigtigt element.
Man skal afstemme forventninger, man skal sikre, at folk har en følelse af indflydelse, og det er hele grundlaget i kvalitetsreformen.
Igen et dialogprojekt, hvor mange medarbejdere også vil være involverede.
Kommunerne skal jo løse opgaverne bedst og billigst og hele tiden være med til at udvikle kvaliteten af de serviceydelser, de leverer.
Det Konservative Folkeparti er glad for den reform, der er gennemført, glad for den modtagelse, den har fået.
Man kan jo sige, at det nærmest er blevet et folkeligt projekt, og det ser ud til, at vi med denne reform kan yde borgerne en bedre service.
Det skal lige slås fast, inden jeg svarer på spørgsmålet, at Det Konservative Folkeparti ønsker mere lokalt selvstyre, og det er vejen frem.
Som jeg også sagde, er vi på vej rundt om det skarpe hjørne, og i forbindelse med det har det været nødvendigt at genåbne budgetterne for 2006 plus at fastholde, at er der nogle kommuner, der overskrider for 2006, så kan det medføre sanktioner i 2007.
Derfor må vi afvente, at de fremkommer, således at vi kan se, hvad konsekvensen er af de eventuelle overskridelser.
Men lad os nu håbe, at den lokale indsats betyder, at overskridelserne ikke er så store, som nogle snakker om.